Diari Oficial de la Generalitat Valenciana


Sumari del DOGV 3694, del 23-02-2000 (2000/909)

RESOLUCIÓ de data 25 de gener de 2000, de la Secretaria General de la Conselleria de Justícia i Administracions Públiques, per la qual s’inscriu l’adaptació dels Estatuts del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3694

Data del DOGV
:   23-02-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/909


Data del document
:   25-01-2000

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * reglament intern
    * legislació
    * col·legi professional
    * professió artística
    * personal docent

RESOLUCIÓ de data 25 de gener de 2000, de la Secretaria General de la Conselleria de Justícia i Administracions Públiques, per la qual s'inscriu l'adaptació dels Estatuts del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana. [2000/A909]
  
Vist l'expedient d'adaptació estatutària instruït a instància del senyor Vicente M. Patón Espí, com a degà de la Junta de Govern del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana, inscrit amb el número 7 de la secció primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què se sol·licita la inscripció i registre de l'adaptació dels seus estatuts a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, en base als següents
  
Fets
  
1. Que pel degà del mencionat col·legi es van presentar, el 4 de febrer de 1999, els estatuts aprovats per l'Assemblea General de col·legiats, en reunió celebrada el dia 25 d'abril de 1998, modificació que es va aprovar per a la seua adequació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
2. Que es va sol·licitar a la Conselleria de Cultura, Educació i Ciència informe sobre els estatuts presentats, en allò referent als continguts propis de la professió, el qual va ser evacuat, posant algunes objeccions, el 14 de juny de 1999.
  
3. Que, advertits de les dites objeccions, i, en exercici del control de legalitat establit per l'article 11 de la mencionada llei autonòmica, es va revisar el text estatutari, i es va indicar la conveniència de rectificar determinats punts d'aquests i es va requerir l'aportació de la documentació necessària per a la inscripció registral, requeriment que ha sigut complimentat el passat dia 19 de gener.
  
4. El text annex dels preceptes, objecte d'adaptació estatutària, queda incorporat íntegrament a la present resolució, donant-se ací per reproduït.
  
Fonaments de dret
  
1. Que els estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.
  
2. Que han sigut aprovats amb els requisits i formalitats previstos en dit article i en els propis estatuts del col·legi.
  
3. L'expedient ha sigut tramitat pel servei d'entitats jurídiques, adscrit a la Secretaria General de la Conselleria de Justícia i Administracions Públiques, competent per així disposar-ho l'article 6.1 de la Llei 6/1997, de 4 de desembre, en virtut de les atribucions que té conferides pels decrets 13/1999, i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics, i altres disposicions complementàries, resolc:
  
Inscriure l'adaptació dels Estatuts del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana.
  
Contra aquesta resolució, que posa fi a la via administrativa, es podrà interposar potestativament recurs de reposició davant del mateix òrgan que ha dictat l'acte en el termini d'un mes, comptador des de l'endemà de la seua notificació, o bé recurs contenciós administratiu davant de la Sala Contenciosa administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb allò establit en els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
  
València, 25 de gener de 2000.- La secretària general: Carmen Galipienso Calatayud.
  
Estatuts del Col·legi Oficial de Doctors i Llicenciats en Belles Arts i Professors de Dibuix, de La Comunitat Valenciana
  
TÍTOL I
  
Capítol únic
  
Del Col·legi Oficial de Doctors i Llicenciats en Belles Arts i Professors de Dibuix, de la Comunitat Valenciana
  
Article 1
  
El Col·legi Oficial de Doctors i Llicenciats en Belles Arts i Professors de Dibuix és una corporació de dret públic, emparada per la llei i reconeguda per l'estat, amb personalitat jurídica pròpia i plena capacitat per al compliment de les seues finalitats.
  
Naturalesa jurídica del Col·legi Oficial de Doctors i Llicenciats en Belles Arts i Professors de Dibuix, representació i obligatorietat:
  
1. El Col·legi Oficial de Doctors i Llicenciats en Belles Arts s'integra pels doctors i llicenciats en Belles Arts, és una corporació de dret públic, emparada per la Llei General de Col·legis Professionals, amb estructures democràticament constituïdes, caràcter representatiu i personalitat jurídica pròpia, independentment de l'administració de l'estat, de la qual no forma part íntegrament, sense perjudici de les relacions de dret públic que amb ella legalment els corresponguen.
  
2. El Col·legi Oficial de Doctors i Llicenciats en Belles Arts i Professors de Dibuix, dins del seu propi i peculiar àmbit d'actuació, gaudeix separadament i individualment de plena capacitat jurídica i d'obrar; pot adquirir a títol onerós o lucratiu, alienar, vendre, gravar, posseir i reivindicar tota classe de béns; contraure obligacions i, en general, ser titular de tota classe de drets; executar o suportar qualsevol acció judicial, reclamació o recurs en totes les vies i jurisdiccions, civil, penal, laboral, contenciosa administrativa i econòmica administrativa i fins i tot els recursos extraordinaris de revisió i cassació en l'àmbit de la seua competència.
  
3. La representació legal del Col·legi Oficial de Doctors i Llicenciats en Belles Arts i Professors de Dibuix, tant en judici com fora d'ell, recaurà en el seu president, el qual es trobarà legitimat per a atorgar poders generals o especials a procuradors, lletrats o qualsevol classe de mandataris, previ acord de la Junta Directiva.
  
4. Correspon al Col·legi Oficial de Doctors i Llicenciats en Belles Arts i Professors de Dibuix l'ordenació, en l'àmbit de la seua competència, de l'activitat professional dels col·legiats i la defensa dels seus interessos professionals.
  
Agrupa, per tant, obligatòriament a tots els doctors i llicenciats en Belles Arts que, d'acord amb les lleis vigents, exercisquen la seua professió en qualsevol de les seues modalitats, bé en forma independent o bé al servei d'entitats privades i per a la docència en centres privats.
  
Voluntàriament podran sol·licitar la seua col·legiació els qui, amb títol professional, no exercisquen la professió.
  
5. El Col·legi Oficial de Doctors i Llicenciats en Belles Arts i Professors de Dibuix adopta l'emblema que resulta de l'escut heràldic reconegut.
  
L'àmbit d'actuació s'estendrà al de la Comunitat Valenciana.
  
Article 2
  
Per a l'exercici de les professions, per a les quals s'habiliten els títols descrits, és requisit indispensable estar incorporat a aquest col·legi. La col·legiació serà única per a tot el territori estatal, sense perjudici de l'obligació de comunicar, a través del col·legi de pertinença, als col·legis distints al de la seua col·legiació les actuacions, que vagen a realitzar en aquestes demarcacions; a fi de quedar subjectes amb les condicions econòmiques que s'establisquen a les competències d'ordenació, visat, control deontològic i potestat disciplinària.
  
Article 3
  
El Col·legi Oficial de Doctors i Llicenciats en Belles Arts i Professors de Dibuix es regirà per les normes compreses en aquests estatuts i, en allò que no estiguera previst en ells, per les normes compreses en l'estatut general i, si hi manca, per la Llei de Col·legis Professionals i qualsevol altra que sobre aquesta matèria, d'acord amb la Constitució i, si fa el cas, l'Estatut d'Autonomia, establisquen legítimament els òrgans de l'estat o de la Generalitat Valenciana, en matèria de les seues respectives competències.
  
Article 4
  
Relacions amb l'administració de l'estat
  
1. El Col·legi Oficial de Doctors i Llicenciats en Belles Arts i Professors de Dibuix es relacionarà amb l'administració de l'estat a través dels ministeris de Cultura, Educació i Ciència, i amb la Generalitat Valenciana a través de la Conselleria de Presidència.
  
2. El col·legi informarà preceptivament els projectes de llei o de disposicions de qualsevol rang que es referisquen a les condicions generals de les funcions professionals, entre les quals figuraran l'àmbit, els títols oficials requerits, el règim d'incompatibilitats amb altres professions o el d'honoraris, quan es regisquen per tarifes o aranzels.
  
3. El president i vicepresident, del Col·legi Oficial de Doctors i Llicenciats en Belles Arts i Professors de Dibuix, tindran la condició d'autoritat en l'àmbit corporatiu i en l'exercici de les funcions que tenen encomanades.
  
4. El Col·legi Oficial de Doctors i Llicenciats en Belles Arts i Professors de Dibuix, destinat a col·laborar en la realització del bé comú, gaudirà de l'empara de la llei i del reconeixement per l'estat.
  
5. El Col·legi Oficial de Doctors i Llicenciats en Belles Arts i Professors de Dibuix tindrà el tractament d'il·lustre i el seu president d'il·lustríssim.
  
Article 5
  
Són fins essencials del Col·legi Oficial de Doctors i Llicenciats en Belles Arts i Professors de Dibuix: la defensa dels interessos col·lectius dels col·legiats; la promoció i defensa de la professió davant de qualsevol tipus d'organisme i administracions i el foment de la unió i cooperació entre els professionals que en ell s'integren.
  
Article 6
  
Competència territorial
  
El Col·legi Oficial de Doctors i Llicenciats en Belles Arts i Professors de Dibuix estén la seua competència a tot el territori de la Comunitat Valenciana, i té la seu social, amb la totalitat dels seus serveis, a la capital d'aquesta, o en el municipi on s'acorde, per majoria absoluta per l'Assemblea General.
  
Article 7
  
En concret, correspon al Col·legi Oficial de Doctors i Llicenciats en Belles Arts i Professors de Dibuix, en el seu respectiu àmbit territorial i d'acord amb la llei, l'exercici de les següents funcions:
  
a) Exercir totes les funcions que els siguen confiades per l'administració, tant estatal com autonòmica, i col·laborar amb aquestes mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins, que puguen ser sol·licitades o que s'acorden per iniciativa pròpia.
  
b) Ostentar la representació que establisquen les lleis, per al compliment dels seus fins.
  
c) Participar en els consells o organismes consultius de l'administració, tant estatal com autonòmica, en la matèria de competència de la professió.
  
d) Ostentar en el seu àmbit la representació i defensa de la professió davant de l'administració, institucions, tribunals, entitats i particulars, amb legitimació per a ser part, en els litigis que afecten els interessos professionals, i exercir el dret de petició conforme a la llei, sense perjudici del que disposa l'article 1.3 de la Llei de Col·legis Professionals.
  
e) Facilitar als tribunals, d'acord amb les lleis, la relació de col·legiats que puguen ser requerits per a intervenir com a perits en els assumptes judicials o designar-los per si mateixos; per a tal efecte s'establirà un torn dins de cada especialitat.
  
f) Ordenar en l'àmbit de la seua competència l'activitat professional dels col·legiats, vetlant per l'ètica i dignitat professional i pel respecte degut als drets particulars i exercir la facultat disciplinària en l'ordre professional i col·legial.
  
g) Organitzar activitats i serveis comuns, d'interés per als col·legiats, de caràcter professional, formatiu, cultural, assistencial i de previsió i d'altres anàlegs, proveint el seu sosteniment econòmic mitjançant els instruments necessaris.
  
h) Procurar l'harmonia i col·laboració entre els col·legiats, impedint la competència deslleial entre ells.
  
i) Col·laborar en l'assessorament dels plans d'estudis corresponents a la professió i mantenir permanentment contacte amb els centres docents que els impartisquen, així com preparar la informació necessària per a facilitar l'accés a la vida professional dels nous titulats.
  
j) Adoptar les mesures conduents a evitar l'intrusisme i la clandestinitat professional, per a la qual s'habilita la necessitat del visat del propi col·legi.
  
k) Intervenir en via de conciliació o arbitratge, en les qüestions que, per motius professionals, se susciten entre col·legiats.
  
l) Resoldre per un costat, a instància de les parts interessades, les discrepàncies que puguen sorgir sobre el compliment de les obligacions que procedisquen dels treballs realitzats pels col·legiats, en l'exercici de la professió.
  
m) Establir barems d'honoraris professionals, que tindran en tot cas caràcter merament orientatiu.
  
n) Encarregar-se del cobrament de les percepcions, remuneracions u honoraris professionals, a petició dels interessats, en els casos en què el col·legi tinga creats els serveis adequats.
  
o) Organitzar cursos per a la formació professional dels col·legiats.
  
p) Complir i fer complir als col·legiats les lleis generals i especials, els estatuts particulars i reglaments de règim interior, així com les normes i decisions adoptades pels òrgans col·legials en matèria de la seua competència.
  
q) Totes aquelles funcions que redunden en benefici dels interessos professionals dels col·legiats.
  
Article 8. Òrgans representatius i de govern
  
Els òrgans representatius i de govern, del Col·legi Oficial de Doctors i Llicenciats en Belles Arts i Professors de Dibuix, són els següents:
  
a) El Consell General dels Col·legis Oficials de Doctors i Llicenciats en Belles Arts i Professors de Dibuix, quan es cree.
  
b) El Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana.
  
TÍTOL II
  
Dels col·legiats
  
CAPÍTOL I
  
De l'adquisició, denegació i perduda
  
 de la condició de col·legiat
  
Article 9
  
Per a pertànyer al Col·legi Oficial de Doctors i Llicenciats en Belles Arts i Professors de Dibuix seran requisits indispensables ser major d'edat, espanyol, i estar en possessió del corresponent títol acadèmic expedit per una universitat espanyola, o títol equivalent, declarat equivalent pel Ministeri d'Educació i Cultura. També seran vàlids els expedits per una universitat estrangera i homologat conforme a la legislació vigent en la matèria.
  
No obstant això, els súbdits estrangers, procedents dels països que formen la Unió Europea, es regiran pels termes que resulten de la legislació comunitària i el dret intern del país d'establiment, en desplegament de la dita legislació.
  
Article 10
  
Només es podrà denegar la incorporació al col·legi quan el sol·licitant no complisca les condicions regulades en aquest estatut, quan estiguera inhabilitat per a l'exercici de la professió en virtut de sentència ferma, o quan haguera estat expulsat d'algun un altre col·legi, a conseqüència d'un expedient disciplinari o haver causat baixa per impagament reiterat de les quotes.
  
Article 11
  
La condició de col·legiat es perdrà per expulsió del col·legi, acordada en un expedient disciplinari, per inhabilitació o incapacitat declarada en virtut de sentència ferma, per deixar de pagar, dins del termini assenyalat, tant les quotes ordinàries o extraordinàries acordades, com els altres càrrecs col·legials als quals s'estiga obligat, i per baixa voluntària.
  
En cas de baixa per falta de pagament de les quotes i altres càrrecs, els col·legiats podran rehabilitar els seus drets pagant el deute i la quantitat que corresponga com nova incorporació.
  
Article 12
  
Classes de col·legiats
  
1. Per als fins d'aquest reglament, els col·legiats es classificaran:
  
a) Amb exercici.
  
b) Sense exercici.
  
c) Honorífics.
  
d) Membres d'honor.
  
2. Seran col·legiats amb exercici tots aquells que practiquen la professió, en qualsevol de les seues diverses modalitats.
  
3. Seran col·legiats sense exercici aquells que, desitjant pertànyer al col·legi, no exercisquen la professió.
  
4. Seran col·legiats honorífics els professionals que hagen complit els 65 anys d'edat i els que es troben en estat d'invalidesa o incapacitat física total i no els hagen complit, sempre que, en ambdós casos, porten un mínim de 25 anys de col·legiació.
  
Article 13
  
Podran ser col·legiats d'honor aquelles persones que reben aquest nomenament per acord de l'Assemblea General i en atenció a mèrits o serveis rellevants, prestats a favor de la professió.
  
CAPÍTOL II
  
Dels drets i deures dels col·legiats
  
Article 14
  
Són deures dels col·legiats:
  
a) Complir tot el que es dispose el present estatut i els reglaments i estatuts de règim interior que aprove el col·legi, així com acatar les decisions vàlidament adoptades per aquest o pel Consell General.
  
b) Estar al corrent del pagament de les quotes ordinàries o extraordinàries, tant del col·legi com, si fa el cas, del Consell General.
  
c) Desenvolupar-se d'acord amb l'ètica professional.
  
d) Denunciar al col·legi tot acte d'intrusisme que arribe al seu coneixement, així com els casos d'exercici il·legal, tant per no-col·legiació, com pel fet de trobar-se suspés o inhabilitat el denunciat.
  
e) Comparéixer davant de la Junta de Govern quan foren requerits, tret del cas d'impossibilitat justificada.
  
f) Cooperar amb la Junta de Govern amb suggeriments i iniciatives d'ordre professional, que puguen repercutir en benefici del col·legi i de la professió.
  
g) Complir diligentment els càrrecs per als quals van ser elegits com a membres de la Junta de Govern i aquelles altres missions especials que els encomane la pròpia junta.
  
Article 15
  
Són drets dels col·legiats:
  
a) Participar en la gestió corporativa i, per tant, exercir el dret de petició, el de vot i l'accés als llocs i càrrecs directius, mitjançant els procediments i els requisits que aquest estatut estableix.
  
b) Utilitzar els serveis que estableix el col·legi, tals com visat, control deontològic, biblioteques, publicacions, institucions de previsió, assessorament, etc. Segons les normes que acorde la Junta de Govern.
  
c) Ser defensats, a petició pròpia, pel col·legi quan siguen vexats o perseguits amb motiu de l'exercici professional.
  
d) No suportar altres càrrecs corporatius que els assenyalats en les lleis, aquest estatut o els vàlidament acordats.
  
TÍTOL III
  
Dels òrgans de govern del col·legi
  
Article 16
  
El govern del Col·legi Oficial de Doctors i Llicenciats en Belles Arts i Professors de Dibuix correspon a l'Assemblea General de col·legiats i a la Junta de Govern.
  
CAPÍTOL I
  
De l'Assemblea General de col·legiats
  
Article 17
  
L'Assemblea General és l'òrgan suprem de decisió col·legial i està integrada per la totalitat de col·legiats inscrits en aquest col·legi, siga com a exercidors o com a no exercidors, amb dret d'assistència i vot en la forma i amb les condicions previstes en aquest estatut. També podran assistir a les juntes generals els col·legiats d'honor que tindran veu, però no vot.
  
Article 18
  
L'Assemblea General es reunirà amb caràcter ordinari una vegada a l'any, dins del primer trimestre, per a discutir i aprovar, si fa el cas, els comptes de l'any anterior i procedir a l'elecció dels membres de la Junta de Govern (les vacants s'haurien de preveure en cada exercici) i per a aprovar el pressupost del següent exercici. S'inclouran en l'ordre del dia tots aquells assumptes que la Junta de Govern determine.
  
Article 19
  
L'Assemblea General es reunirà, amb caràcter extraordinari, quan així ho acorde la Junta de Govern o quan ho sol·licite un nombre de col·legiats igual al 10% del cens, amb una relació dels assumptes concrets que hagen de tractar-se en elles. Si el que es pretenguera és una moció de censura contra la Junta de Govern, o a algun dels seus membres, la petició haurà d'anar subscrita almenys pel 20% dels col·legiats, expressant-hi clarament les raons en què es fonamenten.
  
L'assemblea haurà de celebrar-se en els 30 dies naturals següents a l'adopció de l'acord pel degà o la Junta de Govern o, en tots els casos, a la presentació de la sol·licitud, i no podran tractar-se en aquesta assemblea més assumptes que els expressats en la convocatòria.
  
Article 20
  
L'Assemblea General serà presidida pel degà, substituït pel vicedegà o pels vocals, per ordre d'antiguitat , en cas de vacant, absència o impossibilitat dels anteriors.
  
Se celebrarà en el dia i hora fixades, qualsevol que siga el nombre de col·legiats assistents, tret dels casos en què s'exigisca quòrum d'assistència prèviament establits, i s'adoptaran els acords per votació secreta.
  
No es podran prendre acords que no figuren en l'ordre del dia.
  
Article 21
  
Perquè s'accepte la moció de censura contra la Junta de Govern, o algun dels seus membres, caldrà que a l'Assemblea General extraordinària, que es convoque a l'efecte, assistisquen almenys la meitat més u dels col·legiats, i que voten a favor la meitat més u dels col·legiats.
  
CAPÍTOL II
  
De la Junta de Govern
  
Article 22
  
Com a òrgan d'execució i gestió dels acords de l'Assemblea General i desenvolupament permanent de l'administració del col·legi, existirà una junta de govern integrada per un degà, un vicedegà, un tresorer, un bibliotecari, un secretari i un nombre de vocals no inferior a 6, ni superior a 12.
  
Els càrrecs de la Junta de Govern duraran quatre anys, i es renovaran d'acord amb el procediment que s'assenyale en el reglament de règim intern del col·legi.
  
Els acords de la Junta de Govern es prendran per majoria (la meitat més u) en les votacions, i el degà president tindrà el vot de qualitat en cas d'empat.
  
Article 23
  
Són atribucions de la Junta de Govern, entre altres:
  
a) Resoldre sobre l'admissió dels llicenciats i doctors en Belles Arts, que sol·liciten incorporar-se al col·legi.
  
b) Perseguir l'intrusisme professional, col·laborant amb les autoritats competents i exercir quantes accions jurisdiccionals foren necessàries o convenients.
  
c) Proposar a l'Assemblea General l'import de les quotes ordinàries i extraordinàries que hagen de pagar els col·legiats, exercidors i no exercidors, per al sosteniment dels càrrecs i els serveis col·legials, així com els drets d'incorporació que hagen de satisfer els nous col·legiats.
  
d) Proposar a l'Assemblea General el nomenament com a col·legiats d'honor persones que, en atenció als seus mèrits o serveis rellevants en favor de la professió, meresquen aquesta distinció.
  
e) Convocar eleccions per a cobrir els càrrecs de la Junta de Govern.
  
f) Convocar les assemblees generals, ordinàries i extraordinàries.
  
g) Exercir les facultats disciplinàries respecte als col·legiats.
  
h) Elaborar els reglaments de règim intern que estimen convenients, per a la seua aprovació per la Junta General.
  
i) Nomenar les comissions o seccions de col·legiats que calgueren per al millor funcionament del col·legi.
  
j) Redactar els pressupostos i proveir, distribuir i administrar els fons del col·legi.
  
Article 24
  
Tots els membres de la Junta de Govern seran elegits per votació directa i secreta dels col·legiats.
  
Podran ser candidats els col·legiats que compten, si més no, amb un any d'antiguitat en el col·legi.
  
Condicions per a ser elegible:
  
1. Per a tots els càrrecs: ser espanyol, estar col·legiat, trobar-se en exercici de la professió i no estar sotmés en prohibició o incapacitat legal o estatutària.
  
2. Representants professionals de les seccions col·legials o grup professional: formar part de la secció o grup corresponent.
  
Article 25
  
Convocatòria
  
La convocatòria per a les eleccions dels membres components de la Junta Directiva correspondrà a la Junta Directiva, que amb la deguda publicitat assenyalarà els terminis per a la seua celebració i concedirà de 20 a 30 dies naturals per a la presentació de candidatures.
  
Article 26. Aprovació de les candidatures
  
1. L'endemà de l'acabament del termini per a la presentació de candidatures, la Junta Directiva del col·legi es reunirà, en sessió extraordinària, proclamarà la relació dels candidats que complisquen les condicions d'elegibilitat. Les votacions tindran lloc a partir dels 20 dies naturals següents.
  
2. Queda prohibida tota activitat electoral que implique descrèdit o falta de respecte personal als altres candidats i o estiga en desacord amb els principis deontològics. El trencament d'aquesta prohibició comportarà l'exclusió com a candidat, per acord de la Junta Directiva.
  
Article 27. Procediment electiu
  
1. L'elecció dels membres de la Junta Directiva serà per votació, en què podran prendre part tots els col·legiats amb dret a vot, i podran establir-se diversos districtes electorals.
  
Els estatuts particulars de cada col·legi regularan la forma de votació, en cas que existisquen diversos districtes electorals.
  
2. El vot podrà ser emés personalment o per correu certificat, mitjançant paperetes separades per a cadascun dels càrrecs que es voten, o en una sola si formen candidatura unida, contingudes en un sobre especial tancat, confeccionat pel col·legi, en l'exterior del qual figurarà la següent inscripció: «Conté paperetes per a l'elecció en la Junta Directiva del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana, dels següents càrrecs: ...».
  
Votant: ...
  
Nom i cognoms: ...
  
Número de col·legiat: ...
  
Firma: ...
  
Aquests sobres especials es trametran per correu certificat, i amb antelació suficient, al secretari del col·legi, dins d'un altre en què figurarà de forma destacada la paraula Eleccions. Obert el sobre exterior, i previ reconeixement de la firma pel secretari, aquest custodiarà sense obrir els sobres especials fins al moment de l'elecció, que els passarà a la Mesa Electoral, i llavors el president procedirà a la seua obertura i a depositar els vots a les urnes. S'admetran els sobres arribats al col·legi fins al moment d'iniciar-se l'elecció, i es destruiran, sense obrir, els que es reben amb posterioritat. El vot personal anul·larà el vot emés per correu.
  
3. La Mesa Electoral estarà constituïda, en el dia i hora que es fixe en la convocatòria, per tres col·legiats i els seus respectius suplents, que hauran de pertànyer a cadascun dels tres terços de col·legiats per ordre de col·legiació, i que realitzaran les funcions d'interventors, i un president designat pel Ple de la Junta Directiva. Actuarà de secretari el membre més jove. La designació d'aquests interventors es farà per sorteig, prèvia insaculació, i serà obligatòria l'acceptació per al col·legiat que li corresponga. Qualsevol candidatura podrà nomenar un interventor a la Mesa Electoral.
  
Seran nuls tots els vots recaiguts en persones que no figuren en candidatures aprovades, així com les paperetes que continguen frases o expressions distintes del nom i càrrec del candidat proposat.
  
Finalitzada la votació, es procedirà seguidament a l'escrutini, s'alçarà acta seguidament, firmada per tots els membres de la mesa, la qual s'elevarà al Consell General per al seu coneixement i el col·legi expedirà els corresponents nomenaments als qui hagen obtingut majoria de vots.
  
Article 28
  
Durada del mandat i causes del cessament
  
Tots els nomenaments de càrrecs directius tindran un mandat de quatre anys, i podran ser reelegits.
  
1. Els membres de la Junta Directiva, del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana cessaran per les causes següents:
  
a) Extinció del termini per al qual van ser elegits.
  
b) Renúncia de l'interessat.
  
c) Condemna per sentència ferma, que comporte la inhabilitació per a càrrecs públics.
  
d) Sanció disciplinària ferma, per falta greu o molt greu.
  
e) Pèrdua de les condicions d'elegibilitat, expressades en l'article 9.
  
f) Aprovació d'una moció de censura.
  
2. Les vacants que es produïsquen seran cobertes de forma reglamentària; mentre la Junta Directiva podrà designar els col·legiats que hagen de substituir temporalment els cessants. En cobrir-se qualsevol d'aquests càrrecs per elecció, la durada d'aquests abastarà només fins al pròxim període electoral.
  
Article 29
  
Reunions del Ple i de la Comissió Permanent
  
1. El Ple es reunirà ordinàriament una vegada al trimestre com a mínim, i extraordinàriament quan ho sol·licite al menys un terç dels seus membres o les circumstàncies ho aconsellen, a judici de la Comissió Permanent o del president.
  
Les convocatòries per a les reunions del Ple es faran per la Secretaria, previ mandat de la Presidència, que fixarà l'ordre del dia, amb vuit dies d'antelació com a mínim. Es formularan per escrit i aniran acompanyades de l'ordre del dia corresponent. El president tindrà facultat per a convocar, en qualsevol moment, amb caràcter d'urgència, al Ple, quan les circumstàncies així ho exigisquen.
  
Perquè puguen adoptar-se vàlidament acords en primera convocatòria, serà requisit indispensable que concórrega la majoria dels membres que integren el Ple de la junta. En segona convocatòria seran vàlids els acords adoptats per la majoria simple, qualsevol que siga el nombre d'assistents. En cas d'empat, la votació es decidirà amb vot de qualitat del president.
  
Serà obligatòria l'assistència a les sessions. La falta no justificada a tres consecutives s'estimarà com a renúncia al càrrec.
  
2. La Comissió Permanent es reunirà, per citació del president, ordinàriament una vegada al mes, i amb major freqüència quan els assumptes ho requerisquen o ho sol·liciten per escrit tres dels seus membres.
  
La convocatòria de la Comissió Permanent es cursarà amb 48 hores d'antelació i obligatòriament per escrit, i el president estarà facultat per a convocar d'urgència. Els acords s'adoptaran en la forma prevista per als del Ple.
  
Qualsevol membre del Ple de la Junta Directiva podrà ser convocat a la Comissió Permanent, quan hagen de tractar-se assumptes de la seua competència.
  
Article 30
  
Del president
  
El president vetlarà, dins de l'àmbit territorial, pel compliment de les prescripcions reglamentàries i dels acords i disposicions que dicten el Consell General, juntes directives o òrgans de Govern. Les disposicions adoptades en l'exercici de les seues funcions, segons les facultats que li confereixen els estatuts, hauran de ser acatades, sense perjudici de les reclamacions que contra elles procedisquen.
  
A més, li correspondran en l'àmbit territorial les següents comeses:
  
1. Presidir totes les juntes generals, ordinàries i extraordinàries, i qualsevol reunió de col·legiats a què assistisca.
  
2. Nomenar totes les comissions, a proposta, si fa el cas, de l'assemblea, del Ple o de la permanent, presidint-les, si ho estimara convenient.
  
3. Convocar, obrir, dirigir i alçar les sessions.
  
4. Firmar les actes que li corresponga, després de ser aprovades.
  
5. Demanar dels centres administratius corresponents les dades que necessite per a complir els acords de la junta del col·legi i il·lustrar-la en les seues deliberacions i resolucions.
  
6. Autoritzar el document que aprove la Junta Directiva, com a justificant que el facultatiu està incorporat al col·legi.
  
7. Autoritzar els informes i comunicacions que es dirigisquen a les autoritats, corporacions o particulars.
  
8. Autoritzar els comptes corrents bancàries, les imposicions que es facen i els talons o xecs per a retirar quantitats.
  
9. Visar els certificats que expedisca el secretari del col·legi.
  
10. Aprovar els lliuraments de pagament i llibres de comptabilitat.
  
11. Vetlar, amb el major interés, per la bona conducta professional dels col·legiats i pel decòrum del col·legi.
  
El càrrec del president serà exercit gratuïtament. Tanmateix, en els pressupostos col·legials es fixaran les partides que calguen per a atendre decorosament les despeses de representació de la Presidència del col·legi.
  
Article 31
  
Dels vicepresidents
  
El vicepresident primer portarà a terme totes aquelles funcions que li confereix el president, i assumirà les d'aquest en cas d'absència, malaltia, abstenció o recusació, sense necessitat de justificació davant de tercers. Vacant la Presidència, el vicepresident primer, prèvia ratificació de l'Assemblea General, ostentarà la Presidència fins a l'acabament del mandat.
  
Allò que disposa aquest article és també aplicable, si és procedent, als altres vicepresidents, si n'hi haguera.
  
Article 32
  
Del secretari general
  
Independentment d'altres funcions que es deriven dels estatuts, de les disposicions vigents i de les ordenes emanades de la Presidència, correspon al secretari general:
  
1. Redactar i dirigir els oficis de citació per a tots els actes del col·legi, segons les ordres que reba del president i amb l'anticipació deguda.
  
2. Redactar les actes de les assemblees generals i de les reunions que celebre la Junta Directiva, en ple i en comissió permanent, amb expressió dels membres que assisteixen, procurant que es copien, després d'aprovar-les, en el llibre corresponent, firmant-les amb el president.
  
3. Dur els llibres que calguen per al millor i més ordenat servei, havent d'existir aquell en què s'anoten les sancions que s'imposen als col·legiats.
  
4. Rebre i donar compte el president de totes les sol·licituds i comunicacions que es trameten al col·legi.
  
5. Firmar amb el president el document acreditatiu que el doctor, llicenciat o professional està incorporat al col·legi.
  
6. Expedir els certificats que se sol·liciten pels interessats.
  
7. Redactar anualment la memòria que reflectisca les vicissituds de l'any, que haurà de llegir-se en l'Assemblea General ordinària, i que serà elevada a coneixement del Consell General.
  
8. Assumir la direcció dels serveis administratius i la direcció del personal del col·legi, d'acord amb les disposicions d'aquest reglament, assenyalant, d'acord amb la Comissió Permanent, les hores que haurà de dedicar a rebre visites i despatx de la Secretaria.
  
9. El càrrec de secretari podrà ser exercit per un secretari o secretària tècnic, nomena a l'efecte pel degà, amb l'aprovació del Ple de la Junta Directiva.
  
El càrrec de secretari serà retribuït amb l'assignació que acorde la Junta Directiva.
  
Article 33
  
Del tresorer comptador
  
Correspon al tresorer comptador disposar el que calga perquè la comptabilitat del col·legi es duga pel sistema adient i d'acord amb les normes fixades en el títol V del present reglament, firmant els lliuraments i càrregues, que seran autoritzats amb les firmes del president i secretari de la corporació, així com autoritzar els xecs i talons dels comptes corrents bancaris.
  
Tots els anys formularà el compte general de Tresoreria, que sotmetrà a l'aprovació del Ple de la Junta Directiva i de l'Assemblea General. De la mateixa manera, procedirà a redactar el projecte de pressupost, que serà aprovat per la Junta Directiva i per l'Assemblea General, i subscriurà el balanç que de la comptabilitat es deduïsca, efectuant els arquejos que corresponen d'una manera regular i periòdica.
  
Article 34
  
Correspon al bibliotecari la responsabilitat sobre la biblioteca i la creació del catàleg d'obres, així com proposar l'adquisició d'aquelles que considere oportunes.
  
Article 35
  
Els vocals de la junta desplegaran les funcions que els estatuts i les lleis els encomanen, i substituiran el degà, vicedegà, secretari, tresorer i bibliotecari en cas de malaltia, absència o vacant.
  
TÍTOL IV
  
Del règim jurídic dels actes i de la seua impugnació
  
CAPÍTOL ÚNIC
  
Article 36
  
Els acords que isquen de la Junta de Govern podran ser objecte de recurs davant del Consell General, dins del termini de 15 dies hàbils, comptadors des de l'endemà en què s'hagen adoptat o, en tot cas, notificant als col·legiats o persones que els afecten.
  
Hauran de ser notificats als interessats aquells acords que afecten situacions personals.
  
El recurs haurà de ser formalitzat per escrit i es presentarà davant de la Junta de Govern, que haurà de dirigir-lo al Consell General en el termini de 15 dies, juntament amb els antecedents i els informes que corresponguen.
  
Article 37
  
Els acords de l'Assemblea General seran objecte de recurs per la Junta de Govern, o per qualsevol col·legiat a qui afecte personalment, davant del Consell General, en el termini de 15 dies, comptadors des de la seua adopció.
  
Si la Junta de Govern entenguera que l'acord és perjudicial per als interessos del col·legi o contrari a l'ordenament jurídic podrà, alhora que formula el recurs previst en el paràgraf anterior, suspendre immediatament l'execució d'aquest.
  
Article 38
  
En ambdós casos, el Consell General haurà de resoldre els recursos, en el termini improrrogable de tres mesos.
  
Tant en la tramitació dels expedients, com en la resolució de recursos, serà d'aplicació el que dispose la Llei de Règim Jurídic de les Administracions Públiques i el Procediment Administratiu Comú (Llei 4/1999, de 13 de gener).
  
Article 39
  
Són nuls de ple dret els actes dels òrgans col·legials en què es donen algun d'aquests supòsits:
  
a) Els manifestament contraris a la llei.
  
b) Els adoptats amb notòria incompetència.
  
c) Aquells que el seu contingut siga d'impossible realització o constituïsquen delicte.
  
d) Els adoptats prescindint totalment i absolutament del procediment legal establit per al cas o de les normes que continguen les regles essencials per a la creació de la voluntat dels òrgans col·legials.
  
La Junta de Govern, en tot cas, haurà de suspendre i formular recurs contra els actes nuls de ple dret.
  
TÍTOL V
  
Règim disciplinari
  
CAPÍTOL ÚNIC
  
Article 40
  
Correspon al Col·legi Oficial de Doctors i Llicenciats en Belles Arts i Professors de Dibuix la facultat disciplinària per a corregir les faltes en què puguen incórrer els seus col·legiats.
  
Article 41
  
El degà i la Junta de Govern són competents per a l'exercici de la potestat disciplinària, atenent a les següents normes:
  
1. Podran sancionar les infraccions de deures professionals, o normes ètiques de conducta, que afecten a la professió.
  
2. Per a la sanció de les conductes punibles haurà de formar-se prèviament un expedient sancionador, seguit dels tràmits que s'especifiquen en el Reglament de Procediment Disciplinari, en què, en tots els casos, haurà de ser escoltat l'infractor.
  
3. Es podran imposar les següents sancions:
  
a) Advertiment per escrit.
  
b) Amonestació privada.
  
c) Multa de 1.000 a 10.000 pessetes.
  
d) Expulsió del col·legi.
  
Article 42
  
Les faltes que puguen comportar una sanció disciplinària es qualifiquen en lleus, greus i molt greus.
  
Article 43
  
Són faltes molt greus:
  
a) Els actes i omissions que constituïsquen ofensa greu a la dignitat de la professió o a les regles ètiques que la governen.
  
b) L'atemptat contra la dignitat u honor de les persones que constitueixen la Junta de Govern, quan actuen en l'exercici de les seues funcions i contra altres companys de l'exercici professional.
  
c) La comissió de delictes dolosos, en qualsevol grau de participació, com a conseqüència de l'exercici de la professió.
  
d) La realització d'activitats, constitució d'associacions o pertinença a aquestes, quan tinguen com a fi o realitzen funcions que siguen impròpies.
  
e) L'intrusisme professional i el seu encobriment.
  
f) La reiteració de falta greu.
  
Article 44
  
Són faltes greus:
  
a) L'incompliment greu de les normes estatutàries o dels acords adoptats pel Consell General o per la Junta de Govern del col·legi, llevat que constituïsquen falta de superior entitat.
  
b) La falta de respecte, per acció o omissió, als components de la Junta de Govern, quan actuen en l'exercici de les seues funcions.
  
c) Els actes de desconsideració manifesta als companys en l'exercici de l'activitat professional.
  
d) La competència deslleial.
  
e) L'impagament reiterat de les quotes i altres càrregues col·legials.
  
f) La reiteració en la comissió de faltes lleus.
  
Article 45
  
Són faltes lleus:
  
a) Les faltes de respecte als membres de la Junta de Govern, en l'exercici de les seues funcions, quan no constituïsquen falta greu o molt greu.
  
b) La negligència en el compliment de les normes estatutàries.
  
c) Les infraccions lleus dels deures que la professió imposa.
  
d) Els actes enumerats en l'article anterior, quan no tingueren qualitat suficient per a ser considerats com a greus.
  
Article 46
  
Les sancions que podran imposar-se són:
  
1. Per faltes molt greus, l'expulsió del col·legi o multa de 50.000 a 100.000 pessetes.
  
2. Per faltes greus, multa de 1.000 a 50.000 pessetes.
  
3. Per falta lleu, amonestació privada o advertència per escrit.
  
Article 47
  
Les faltes lleus se sancionaran per la Junta de Govern i, en el seu nom pel degà del Col·legi, després de l'audiència amb l'inculpat.
  
Les faltes greus, i molt greus, les sancionarà la Junta de Govern, després de la instrucció de l'expedient disciplinari, amb audiència de l'interessat, que tindrà un termini de 15 dies hàbils per a contestar als càrrecs que se li formulen i presentar les proves que considere adients.
  
L'obertura de l'expedient requerirà acord de la Junta de Govern, i es designarà a l'efecte un instructor i un secretari, els quals practicaran totes les diligències amb proposta de resolució a la Junta de Govern, que emetrà una resolució en primera instància; l'afectat podrà recórrer davant del Consell General en el termini de 15 dies hàbils, comptadors des de l'endemà de la notificació de la resolució.
  
Article 48
  
L'acord d'expulsió haurà de ser efectuat exclusivament per la Junta de Govern, mitjançant votació secreta i amb la conformitat de les dues terceres parts dels membres components d'aquesta.
  
A aquesta sessió estan obligats a assistir tots els components de la junta. El que no concorreguera, sense causa justificada, deixaria de pertànyer a l'òrgan rector del col·legi, sense que puga ser nomenat de nou com a membre de la junta en elecció en què es cobrisca la seua vacant.
  
Si l'acord es refereix a algun dels membres de la junta, coneixerà de l'expedient el Consell General.
  
Article 49
  
Les faltes determinants de sancions disciplinàries corporatives prescriuran, si són lleus als tres mesos, les greus a l'any i les molt greus als dos anys dels fets que les hagueren motivat.
  
TÍTOL VI
  
Dels recursos econòmics dels col·legiats
  
Article 50
  
Constitueixen recursos ordinaris del Col·legi Oficial de Doctors i Llicenciats en Belles Arts i Professors de Dibuix:
  
a) Els rendiments de qualsevol naturalesa que produïsquen els béns o drets que integren el patrimoni del col·legi.
  
b) Els drets d'incorporació al col·legi.
  
c) Els drets dels informes que emeta la junta i pels dictàmens i resolucions que se li sol·liciten.
  
d) L'import de les quotes ordinàries i extraordinàries, derrames i pòlisses col·legials establides pel col·legi.
  
e) Els drets per expedició de certificats i visats.
  
f) Qualsevol altre concepte que legalment pertoque.
  
Article 51
  
Constituiran els recursos extraordinaris del col·legi:
  
a) Les subvencions o donatius que concedisquen al col·legi l'estat, comunitat autònoma o qualsevol una altra administració o corporació oficial, entitats o particulars.
  
b) Els béns de tota classe que puga rebre per herència o llegat i passen a formar part del seu patrimoni.
  
c) Les quantitats que, per qualsevol concepte, corresponga percebre al col·legi quan administrativament, en compliment d'algun encàrrec temporal o perpetu, cultural o benèfic, determinen béns o rendes.
  
d) Qualsevol un altre tipus que legalment pertoque.
  
Article 52
  
El patrimoni del col·legi serà administrat per la Junta de Govern. El degà exercirà les funcions d'ordenar els pagaments, les ordres del qual seran executades pel secretari i intervingudes pel tresorer.
  
Article 53
  
Destinació dels béns en cas de dissolució
  
En cas de dissolució del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana, es nomenarà una comissió liquidadora de col·legi, la qual, en cas que hi haguera béns i valors sobrants, després de satisfer els deutes, adjudicarà aquests, procedint a la reversió per parts alíquotes entre els col·legiats, en atenció a criteris d'antiguitat en la col·legiació, per períodes efectius d'alta al col·legi, computant com tals els cotitzats. A aquests efectes no seran tinguts en compte els col·legiats jubilats, honorífics i col·legiats d'honor.
  
DISPOSICIÓ ADDICIONAL
  
Primera